უნივერსიტეტის ღონისძიებების პორტალი

ხატია კიკალიშვილის საჯარო ლექცია: "ბუნდესტაგის როლი გერმანიის საგარეო და ევროპის პოლიტიკის განსაზღვრაში“
2016-10-11 19:00 (Asia/Dubai)
11 ოქტომბერს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება საჯარო ლექცია თემაზე: “ბუნდესტაგის როლი გერმანიის საგარეო და ევროპის პოლიტიკის განსაზღვრაში“.
ლექციას წაიკითხავს LL.M. სამართლის დოქტორი, ბუნდესტაგის დეპუტატის, დოქტორ ტომას ფაისტის, თანაშემწე საგარეო პოლიტიკის საკითხებში, ხატია კიკალიშვილი.
ლექციაზე წარმოდგენილი იქნება ბუნდესტაგის ე.წ. საპარლამენტო საგარეო ევროპის პოლიტიკის ძირითადი ასპექტები და მისი განხორციელება პრაქტიკაში; განხილული იქნება ბუნდესტაგის ფრაქციების, კომიტეტებისა და სხვადასხვა სამუშაო ჯგუფის როლი ამ პროცესში.
დრო: 11 ოქტომბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

კლაუდია ბაეზ-კამარგოს საჯარო ლექცია: - „არაფორმალური მმართველობა და კორუფცია: 7 ქვეყნის შედარებითი მიმოხილვა“
2016-10-11 18:30
11 ოქტომბერს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ბაზელის უნივერსიტეტის მკვლევარი, დოქტორი კლაუდია ბაეზ-კამარგო წაიკითხავს საჯარო ლექციას: „არაფორმალური მმართველობა და კორუფცია: შვიდი შემთხვევის შედარებითი მიმოხილვა“ (“Informal Governance and Corruption: Comparative Insights from Seven Cases”).
ლექცია ჩატარდება ლექციათა ციკლის ფარგლებში, რომელსაც მხარს უჭერს პროგრამა „კავკასიის შვეიცარიული აკადემიური ქსელი“.
მომხსენებლის შესახებ:
კლაუდია ბაეზ-კამარგო ბაზელის უნივერსიტეტის საჯარო მმართველობის ინსტიტუტის წამყვანი მკვლევარია. ის ფლობს პოლიტიკის მეცნიერებებში დოქტორის ხარისხს ნოტრ-დამის უნივერსიტეტიდან (აშშ) და მაგისტრის ხარისხს კემბრიჯის უნივერსიტეტიდან (დიდი ბრიტანეთი). სხვადასხვა დროს კლაუდია ბაეზ-კამარგო გაეროს ეკონომიკურ კომისიასა და მექსიკის სოციალური განვითარების სააგენტოში სიღარიბის აღმოფხვრისკენ მიმართულ კვლევით პროექტებზე მუშაობდა.
ლექციის ენა: ინგლისური
დრო: 11 ოქტომბერი, 18:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

მასწავლებლის საერთაშორისო დღისადმი მიძღვნილი ღონისძიება
2016-10-05 12:00
2016 წლის 5 ოქტომბერს, 12:00 საათზე, ილიას სახელმწიფო უნივერსიტეტის G106 საკონფერენციო დარბაზში Macmillan Education და კომპანია „ინგლისური წიგნი საქართველოში“, ილიას სახელმწიფო უნივერსიტეტთან და საქართველოში ბრიტანეთის საელჩოსთან ერთად, მართავს ღონისძიებას მასწავლებლის საერთაშორისო დღესთან დაკავშირებით.
ღონისძიება მიეძღვნება უილიამ შექსპირის დაბადებიდან 450 წლის იუბილეს და შედგება ორი ნაწილისგან:
1. All the World’s a Stage;
2. Hamlet: the Clown.
ღონისძიებას გაუძღვებიან პროფესორი, ფილოლოგიის დოქტორი ლუკ პროდრომოუ და პროფესორი დევიდ გიბსონი.
აღნიშნულ ღონისძიებაზე მოწვეული არიან საქართველოს განათლებისა და მეცნიერების სამინისტროს, ბრიტანეთისა და ამერიკის საელჩოების, პარტნიორი სკოლებისა და უნივერსიტეტების წარმომადგენლები.
დრო: 5 ოქტომბერი, 12:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი

გერმანელი პროფესორის, ინგო აილკსის, ვიზიტი ილიაუნიში
2016-10-04 17:00
2016 წლის 1-7 ოქტომბერს, ილიას სახელმწიფო უნივერსიტეტის საბუნებისმეტყველო განათლების კვლევით ცენტრს, „SALiS“, ERASMUS+ ის გაცვლითი პროგრამის ფარგლებში, ეწვევა ბრემენის (გერმანია) უნივერსიტეტის პროფესორი, ბუნებისმეტყველებისა და ქიმიის მასწავლებლებისთვის 500-ზე მეტი სამეცნიერო პუბლიკაციისა და მრავალი სახელმძღვანელოს ავტორი, ინგო აილკსი. ის გერმანიის რამდენიმე უნივერსიტეტში მოღვაწეობდა, 2004 წლიდან კი ბრემენის უნივერსიტეტის პროფესორია და ბუნებისმეტყველების დიდაქტიკის ინსტიტუტში ქიმიის მიმართულებას ხელმძღვანელობს. პროფესორი აილკსს რეგულარულად იწვევენ საბუნებისმეტყველო განათლების კონფერენციებზე მოხსენების წასაკითხად. იგი მრავალი სამეცნიერო ჯილდოს ავტორია და აქტიურადაა ჩართული საერთაშორისო პროექტებში. კერძოდ: იყო TEMPUS-ის პროექტ SALiS-ის მონაწილე, რომელიც ილიას სახელმწიფო უნივერსიტეტის კოორდინატორობით განხორციელდა 2010-2012 წლებში, ამჟამად კი ხელმძღვანელობს ERASMUS-ის პროექტ ARTIST-ის კონცორციუმს, რომლის წევრიც ილიას სახელმწიფო უნივერსიტეტია.
პროფესორი აილკსი იმუშავებს ილიაუნის განათლების სკოლის პროფესორებთან, წაიკითხავს საჯარო ლექციას განათლების სპეციალისტებისა და საბუნებისმეტყველო საგნების პედაგოგებისათვის, იმუშავებს უნივერსიტეტის მაგისტრანტებთან და დოქტორანტებთან.
პროფესორ აილკსის ვიზიტის პროგრამა
შეხვედრა განათლების სკოლასთან
შეხვედრის თემა: მასწავლებელთა განათლება გერმანიაში და პრაქტიკული კვლევის დანერგვა
დრო: 3 ოქტომბერი, ორშაბათი, 11.00 საათი
ადგილმდებარეობა: F303 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
საჯარო ლექცია
ლექციის თემა: ბუნებისმეტყველების სწავლება ლანს არმსტრონგიდან დენის როდმანამდე – სწავლების თანამედროვე მიდგომები
დრო: 4 ოქტომბერი, სამშაბათი, 17.00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
ლექციის ენა: ინგლისური (ქართული თარგმანის თანხლებით).

ილიაუნის სამეცნიერო კაფეში: შეხვედრა შვედეთის უნივერსიტეტის მკვლევართან, ჯონ მარშალთან
2016-10-03 17:00
3 ოქტომბერს, 17:00 საათზე, ილიას სახელმწიფო უნივერსიტეტის E309 აუდიტორიაში, ილიაუნის სამეცნიერო კაფე გიწვევთ შეხვედრაზე უმეას (შვედეთი) უნივერსიტეტის ტყის ეკოლოგიის და მენეჯმენტის დეპარტამენტის მკვლევართან, ჯონ მარშალთან.
შეხვედრის თემა: ტყის ნახშირბადის ბიუჯეტი – რა ვიცით მის შესახებ
მომხსენებლის შესახებ
ჯონ მარშალმა ბაკალავრისა და მაგისტრის წოდება მიჩიგანის (აშშ) სახელმწიფო უნივერსიტეტში მიიღო, სადოქტორო დისერტაცია კი ორეგონის სახელმწიფო უნივერსიტეტში (Oregon State University – OSU) დაიცვა. მისი კვლევების თემაა ხემცენარეების ფიზიოლოგია, ეკოსისტემური ეკოლოგია და სტაბილური იზოტოპების შეფარდება, კერძოდ: აიდაჰის შტატის ტყეებში წყლის ბალანსი, რომელიც ხის სახეობებზეა დამოკიდებული; წყლის გამოყენების ეფექტურობა აშშ-ის დასავლეთის წიწვოვან ტყეებში, კარბონული იზოტოპების გამოყენება იმისთვის, რათა წლიური რგოლების შესწავლით გამოვლინდეს ხეების რეაქცია ნახშირორჟანგის ემისიაზე.
დრო: 3 ოქტომბერი, 17:00 საათი
ადგილმდებარეობა: E309 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

შეხვედრა უკრაინელ პოეტთან და მთარგმნელთან, ნატალია ტროჰიმთან
2016-10-03 17:00
3 ოქტომბერს, 17:00 საათზე, ილიას სახელმწიფო უნივერსიტეტის E207 აუდიტორიაში გაიმართება შეხვედრა უკრაინელ პოეტთან და მთარგმნელთან, ნატალია ტროჰიმთან.
ნატალია ტროჰიმი, დიდი ხანია, დაკავშირებულია ქართულ კულტურასთან და პოეზიასთან. წლების განმავლობაში ის უკრაინაში ხელმძღვანელობდა პოეზიის ფესტივალებს, რომლებშიც ქართველი პოეტებიც მონაწილეობდნენ. 2014 წელს ნატალია ტროჰიმი იმყოფებოდა საქართველოში – კერძოდ, ბათუმში, საერთაშორისო მთარგმნელობით მასტერკლასზე, სადაც პოეტებმა პოსტსაბჭოთა ქვეყნებიდან თარგმნეს ერთმანეთის პოეზია; პროექტის ფარგლებში, გამოიცა სამენოვანი კრებული: “ჰორიზონტს იქით”. გასულ წელს ნატალია ტროჰიმმა თარგმნა და უკრაინაში გამოსცა პოეტ პაკო (ამირან) სვიმონიშვილის პოეტური კრებული „ირმის ნახტომი”.
მიმდინარე წლის 22-25 ოქტომბერს, უკრაინაში, ქალაქ ჩერნიგოვში, გაიმართა პოეზიის საერთაშორისო ფესტივალი, რომელშიც ქართველი პოეტებიც მონაწილეობდნენ. სწორედ ამ ჯგუფთან ერთად ჩამოვიდა ნატალია ტროჰიმი საქართველოში და ფესტივალში მონაწილე ავტორების ორენოვანი კრებული – „LYTAVRY“ ჩამოიტანა. კრებულში შესულია ქართველი პოეტების – ნატო ინგოროყვასა და ცირა ბარბაქაძის – ლექსების ნატალია ტროჰიმის მიერ შესრულებული თარგმანები.
შეხვედრის ფარგლებში, ნატალია ტროჰიმი უპასუხებს მკითხველთა შეკითხვებს და წაიკითხავს როგორც თარგმანებს, ასევე საკუთარ ლექსებსაც, რომლებიც თარგმნილია ქართულ ენაზე.
დრო: 3 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

პირველკურსელების მიღების ცერემონიალი - Welcome Party 2016
2016-09-24 20:00
პირველკურსელების მიღების ცერემონიალი – Welcome Party 2016 – ვაკის პარკში, 24 სექტემბერს, 20:00 საათზე, ტრადიციულად, ილიაუნის სამეცნიერო პიკნიკზე გაიმართება.
პირველკურსელებს სწავლის დაწყებას მიულოცავენ ილიაუნის რექტორი გიგა ზედანია და ფაკულტეტების დეკანები. წელს ილიას სახელმწიფო უნივერსიტეტში 4000-მდე პირველკურსელმა ჩააბარა. მათგან ერთიან ეროვნულ გამოცდებზე ყველაზე წარმატებულები ღონისძიებაზე დაჯილდოვდებიან. სპეციალურად პირველკურსელებისთვის გაიმართება კონცერტი, რომლის დასრულების შემდეგაც მოეწყობა გრანდიოზული ფოიერვერკი.
ილიას სახელმწიფო უნივერსიტეტი წელს მეხუთედ ატარებს სამეცნიერო პიკნიკს. სპეციალურად გაშლილ კარვებში სამეცნიერო ჯგუფები საინტერესო ექსპერიმენტებსა და ინტერაქციულ გამოფენებს წარმოადგენენ. პიკნიკისმთავარი ამოცანაა, სახალისო ფორმით წარმოაჩინოს თანამედროვე მეცნიერების მიღწევები, განსაკუთრებით – საბუნებისმეტყველო დისციპლინებში. ამდენად, ღონისძიება, უპირველესად, განკუთვნილია სკოლის ასაკისმოზარდებისთვის, თუმცა საინტერესოა ნებისმიერი ასაკის ადამიანისთვის.
სამეცნიერო პიკნიკი 2016 ვაკის პარკში 12:00 საათზე გაიხსნება და მთელი დღით უმასპინძლებს დამთვალიერებლებს, 20:00 საათზე კი მთავარი სცენა პირველკურსელთა მიღების ცერემონიალს დაეთმობა.
გილოცავთ ილიაუნელობას!

ავსტრიის რესპუბლიკის სამთავრობო დელეგაციის ვიზიტი ილიაუნიში
2016-09-22 17:30
22 სექტემბერს, ხუთშაბათს, 17:30 საათზე, ილიას სახელმწიფო უნივერსიტეტს ეწვევა ავსტრიის რესპუბლიკის სამთავრობო დელეგაცია ავსტრიის საგარეო საქმეთა სამინისტროს გენერალური მდივნის, მიხაელ ლინჰარტის ხელმძღვანელობით. შეხვედრას დაესწრება ავსტრიის რესპუბლიკის პირველი ელჩი საქართველოში, არად ბენკიო.
ავსტრიის რესპუბლიკის სამთავრობო დელეგაცია თბილისში ოფიციალური ვიზიტით იმყოფება. ვიზიტის მიზანია საქართველოში ავსტრიის რესპუბლიკის საელჩოს გახსნა, რომელიც ასევე 22 სექტემბერს შედგება.
ილიას სახელმწიფო უნივერსიტეტის ხელმძღვანელ პირებთან და პროფესორებთან შეხვედრა გაიმართება ილიაუნის ავსტრიულ ბიბლიოთეკაში.
დრო: 22 სექტემბერი, 17:30 საათი
ადგილმდებარეობა: S 507 აუდიტორია, ავსტრიული ბიბლიოთეკა (გ. წერეთლის ქ. #3), ილიას სახელმწიფო უნივერსიტეტი

IV საერთაშორისო კონფერენცია „ტაო-კლარჯეთი“
2016-09-21 17:37
2016 წლის 21-24 სექტემბერს, ილიას სახელმწიფო უნივერსიტეტში გაიმართება IV საერთაშორისო კონფერენცია „ტაო-კლარჯეთი“.
ტაო-კლარჯეთი კრებითი სახელია თურქეთის ჩრდილო-აღმოსავლეთით მდებარე ისტორიული პროვინციებისა (ტაო, კლარჯეთი, შავშეთი, კოლა, არტაანი, ჩრდილი და სხვ.). გამორჩეული მდებარეობის მრავალფეროვანი რეგიონი ათასწლეულების განმავლობაში არაერთი სახელმწიფოს, ხალხისა და კულტურის შეხვედრის ადგილი იყო.
ტაო-კლარჯეთი მდიდარია ისტორიულად მნიშვნელოვანი პოლიტიკური, ადმინისტრაციული, საეპისკოპოსო და სამონასტრო ცენტრებით, ეკლესიებით, უძველესი პერიოდისა და შუა საუკუნეების საფორტიფიკაციო ნაგებობებით, მონუმენტური ფერწერითა თუ რელიეფებით, ხელნაწერებითა და ოქრომჭედლობის ნიმუშებით.
დიდი თუ ლოკალური პოლიტიკური, სოციალ-ეკონომიკური, დემოგრაფიული, ეთნოკონფესიური პროცესები საუკუნეების განმავლობაში თავის კვალს ტოვებდა ტაო-კლარჯეთში მცხოვრებთა ყოფა-ცხოვრებაზე, რელიგიაზე, ტოპონიმებზე, ენებსა და დიალექტებზე.
უძველეს ეპოქაში აქ წარმოქმნილმა სახელმწიფოებრივმა გაერთიანებებმა, შუა საუკუნეებში აქ არსებულმა საერო და საეკლესიო ცენტრებმა განსაკუთრებული როლი ითამაშა საქართველოს სახელმწიფოებრიობისა და ქართული კულტურის ისტორიაში.
სამწუხაროდ, საუკუნეებისა და ათწლეულების განმავლობაში ძალზე შეზღუდული იყო რეგიონის დათვალიერებისა და კვლევის შესაძლებლობა. თუმცა, დღეს ტაო-კლარჯეთს ბევრი მკვლევარი სტუმრობს, საგრძნობლადაა გაზრდილი მხარის ტურისტული პოტენციალიც.
ყოველივე ამან ტაო-კლარჯეთის რეგიონის მიმართ გამორჩეული სამეცნიერო და საზოგადოებრივი ყურადღება გამოიწვია. 2010 წელს საფუძველი ჩაეყარა ინტერდისციპლინურ საერთაშორისო კონფერენციასაც, რომელმაც უკვე ტრადიციული სახე მიიღო.

სამუშაო სექციები
ისტორია / არქეოლოგია / წყაროთმცოდნეობა
ხელოვნების ისტორია
ფილოლოგია / ენათმეცნიერება
ეთნოლოგია
რესტავრაცია-კონსერვაცია
ტურიზმი / კულტურული მემკვიდრეობის მენეჯმენტი / გეოგრაფია

სამუშაო ენები

ქართული
ინგლისური
თურქული

თეზისები

წარმოდგენის ბოლო ვადა: 30 მაისი
სიმბოლოთა რაოდენობა: 2.000-4.000
საორგანიზაციო ჯგუფის დასტური მონაწილეობის შესახებ: 30 ივნისამდე

მოხსენება

წარმოდგენის ბოლო ვადა: მონაწილეობის შესახებ დასტურის მიღებიდან 1 თვეში (30 ივლისი)
შრიფტი: Acadnusx, Sylfaen, Times New Roman
სიმბოლოთა მაქსიმალური რაოდენობა: 13.000

შენიშვნები

ნაშრომი არ უნდა იყოს გამოქვეყნებული და არ უნდა იყოს წაკითხული სხვა კონფერენციაზე.
თეზისებში ნათლად უნდა იყოს გამოკვეთილი კვლევის შედეგები

კონფერენციის მსვლელობა
ილიას სახელმწიფო უნივერსიტეტი, 21-24 სექტემბერი, 2016
საკონტაქტო ინფორმაცია
ელფოსტა: taoklarjeti@iliauni.edu.ge
ტელ.: (+995 599) 17 12 26

IV საერთაშორისო კონფერენცია „ტაო-კლარჯეთი“
2016-09-21 11:30
21-23 სექტემბერს, ილიას სახელმწიფო უნივერსიტეტის ბოტანიკის ინსტიტუტში გაიმართება IV საერთაშორისო კონფერენცია „ტაო-კლარჯეთი“. კონფერენციის მონაწილეები არიან ილიას სახელმწიფო უნივერსიტეტი და ქართველოლოგიური სახლი.
კონფერენცია გაიხსნება 21 სექტემბერს, 10:30 საათზე. მასში მონაწილეობას მიიღებს 72 მეცნიერი შემდეგი ქვეყნებიდან: საქართველო, თურქეთი, ისრაელი, სომხეთი, ჰოლანდია, გერმანია, რუსეთი.
პროგრამის დეტალური პროგრამა იხილეთ თანდართულ დოკუმენტში.
კონფერენციის ისტორია
I საერთაშორისო კონფერენცია „ტაო-კლარჯეთი“ ჩატარდა 2010 წლის 5-8 ოქტომბერს (ორგანიზატორი: ხელნაწერთა ეროვნული ცენტრი; კონფერენციაში მონაწილეობდა 58 მეცნიერი შემდეგი ქვეყნებიდან: საქართველო, თურქეთი, ავსტრია, დანია, რუსეთი, ამერიკის შეერთებული შტატები, სომხეთი).
II საერთაშორისო კონფერენცია „ტაო-კლარჯეთი“ ჩატარდა 2012 წლის 5-8 სექტემბერს (ორგანიზატორები: ხელნაწერთა ეროვნული ცენტრი, ბათუმის შოთა რუსთაველის სახელმწიფო უნივერსიტეტი; კონფერენციაში მონაწილეობდა 128 მეცნიერი შემდეგი ქვეყნებიდან: საქართველო, თურქეთი, ავსტრია, იაპონია, გერმანია, საფრანგეთი, სომხეთი, დანია, იტალია).
III საერთაშორისო კონფერენცია „ტაო-კლარჯეთი“ ჩატარდა 2014 წლის 17-21 ოქტომბერს (ორგანიზატორი: ხელნაწერთა ეროვნული ცენტრი; კონფერენციაში მონაწილეობდა 81 მეცნიერი შემდეგი ქვეყნებიდან: საქართველო, თურქეთი, იაპონია, გერმანია, ამერიკის შეერთებული შტატები, ნიდერლანდები, სომხეთი, რუსეთი, ისრაელი).
დრო: 21 სექტემბერი, 11:30 საათი
ადგილმდებარეობა: ილიას სახელმწიფო უნივერსიტეტის ბოტანიკის ინსტიტუტი, ბოტანიკურის ქ. #1

საერთაშორისო კონფერენცია - „ადამიანური რესურსების სტრატეგიული მართვა: გამოცდილება და ტენდენციები“
2016-09-21 09:30
21 სექტემბერს, 09:30 საათზე, ილიას სახელმწიფო უნივერსიტეტის G106 აუდიტორიაში გაიმართება მეორე საერთაშორისო კონფერენცია: „ადამიანური რესურსების სტრატეგიული მართვა: გამოცდილება და ტენდენციები“. კონფერენცია,რომელიც ორგანიზებულია ილიას სახელმწიფო უნივერსიტეტის მიერ ყველა პარტნიორის მხარდაჭერით, გაიმართება ტემპუსის პროექტის – „Promoting Educational Organizations Through People“ – ფარგლებში.
დრო: 21 სექტემბერი, 09:30 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
კონფერენციის სრული პროგრამა ინგლისურსა და ქართულ ენებზე იხილეთ თანდართულ დოკუმენტებში.

ვორკშოპი: სამეცნიერო საქმიანობის გაუმჯობესება ელექტრონული რესურსების გამოყენებით - Mendeley
2016-09-20 14:00
20 სექტემბერს, 14:00 საათზე, ილიას სახელმწიფო უნივერსიტეტის E307 აუდიტორიაში, ილიაუნის ბიბლიოთეკა, მსოფლიოში აღიარებულ საგამომცემლო კომპანია „ელსევიერთან“ (Elsevier) თანამშრომლობით, თბილისის მეცნიერებისა და ინოვაციების ფესტივალის ფარგლებში, გიწვევთ ვორკშოპზე: სამეცნიერო საქმიანობის გაუმჯობესება ელექტრონული რესურსების გამოყენებით – Mendeley.
Mendeley არის პროგრამა, რომელიც გამოიყენება სამეცნიერო ნაშრომების ორგანიზებისა და გაზიარებისთვის; მისი ონლაინ ვერსია კი წარმოადგენს აკადემიურ სოციალურ ქსელს, რომელსაც მსოფლიოს მასშტაბით ოთხ მილიონზე მეტი მკვლევარი იყენებს.
ვორკშოპი განკუთვნილია უნივერსიტეტის აკადემიური პერსონალისათვის/მკვლევრებისთვის; დოქტორანტებისა და მაგისტრანტებისთვის; ბიბლიოთეკის თანამშრომლებისა და ნებისმიერი დაინტერესებული პირისათვის.
ვორკშოპზე დასწრების მსურველებმა, გთხოვთ, შეავსოთ მარტივი სარეგისტრაციო ფორმა, რომელიც მოცემულია ბმულზე.
საკონტაქტო ინფორმაცია
ელფოსტა: library@iliauni.edu.ge; giga.khositashvili.2@iliauni.edu.ge
დრო: 20 სექტემბერი, 14:00 საათი
ადგილმდებარეობა: E 307 აუდიტორია (ქაქუცა ჩოლოყაშვილის 3/5), ილიას სახელმწიფო უნივერსიტეტი

2016 წლის საუკეთესო ახალგაზრდა მეცნიერად ილიაუნის ასოცირებული პროფესორი, ივანე აბიათარი დასახელდა
2016-09-17 10:30
17 სექტემბერს, 10:30 საათზე, „ექსპო-ჯორჯიას“ საგამოფენო ცენტრის მე-5 პავილიონში გაიმართება რუსთაველის ეროვნული სამეცნიერო ფონდის მიერ გამოცხადებული კონკურსის – 2016 წლის საუკეთესო მეცნიერი და მეცნიერთა ჯგუფი – გამარჯვებულთა დაჯილდოების ცერემონიალი. რუსთაველის სამეცნიერო ფონდმა გამარჯვებულები 6 სექტემბერს გამოავლინა და ნომინაციაში „2016 წლის საუკეთესო ახალგაზრდა მეცნიერი“ გამარჯვებულად გამოაცხადა ილიას სახელმწიფო უნივერსიტეტის ასოცირებული პროფესორი, მედიცინის სამეცნიერო-კვლევითი ინსტიტუტის თანამშრომელი და მოლეკულური და ტრანსლაციური მედიცინის ცენტრის ხელმძღვანელი, ივანე აბიათარი. ილიაუნის ასოცირებული პროფესორის, ივანე აბიათარის, ძირითად კვლევითი ინტერესის სფეროს წარმოადგენს ონკოლოგია; მას მნიშვნელოვანი სამეცნიერო მიღწევები აქვს კიბოს ნერვული გზით გავრცელების ფენომენის შესწავლაში.
დრო: 17 სექტემბერი, 10:30 საათი
ადგილმდებარეობა: „ექსპო-ჯორჯიას“ საგამოფენო ცენტრის მე-5 პავილიონი (ა. წერეთლის გამზ. #118)

კოპერნიკის სამეცნიერო ცენტრის შოუ - ილიაუნის სამეცნიერო პიკნიკზე
2016-09-09 17:30
24 სექტემბერს, ვაკის პარკში, ილიაუნის სამეცნიერო პიკნიკზე კოპერნიკის სამეცნიერო ცენტრი წარმოგიდგენთ შთამბეჭდავ შოუს – საზღვაო ისტორიას ბალანსის შესახებ.​
დაუვიწყარი სამეცნიერო ხრიკებისა და დაბალანსებული კონსტრუქციების წყალობით, ვიზიტორები შეძლებენ გამოიკვლიონ ბალანსის საიდუმლოება – შეამოწმონ, გრავიტაცია ერთადერთი ძალაა თუ არა ბალანსის შენარჩუნებისათვის; შეძლებენ დაადგინონ ბალტიის ზღვის გრავიტაციის ცენტრი; გაიგონ, რა იწვევს ზღვის დაავადებებს და რა შეიძლება იყოს გემების ჩაძირვის მიზეზი.
ილიაუნის სამეცნიერო პიკნიკი საქართველოში ერთადერთი ღონისძიებაა, რომელიც ღია ცის ქვეშ მეცნიერების პოპულარიზაციის მიზნით ყოველწლიურად იმართება. ღონისძიება უპირველესად განკუთვნილია სკოლის ასაკის მოზარდებისთვის, თუმცა საინტერესოა ნებისმიერი ასაკის ადამიანებისთვისაც. პიკნიკის მთავარი ამოცანაა სახალისო ფორმით წარმოაჩინოს თანამედროვე მეცნიერების მიღწევები, განსაკუთრებით – საბუნებისმეტყველო დისციპლინებში.
დრო: 24 სექტემბერი
ადგილმდებარეობა: ვაკის პარკი, თბილისი
დასწრება თავისუფალია.
დამატებითი ინფორმაციისთვის
➳ www.sciencepicnic.ge

ჩეხეთის რესპუბლიკის წარმომადგენელთა ვიზიტი ილიაუნის ჟესტური ენის ლაბორატორიაში
2016-09-08 12:00
8 სექტემბერს, 12:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ჟესტური ენის ლაბორატორიას ეწვევა ჩეხეთის ყრუთა კავშირის თავმჯდომარე, რომან ლუპომენსკი, და ჩეხეთის საელჩოს წარმომადგენლები საქართველოში. შეხვედრის მიზანია საგანმანათლებლო და კვლევითი გამოცდილების გაზიარება, ორმხრივი თანამშრომლობის გაღრმავება და ერთობლივი პროექტების განხორციელება. შეხვედრაში მონაწილეობას მიიღებენ საქართველოს განათლებისა და მეცნიერების სამინისტროს ინკლუზიური განათლების დეპარტამენტისა და საქართველოს ყრუთა კავშირის წარმომადგენლები.
დრო: 8 სექტემბერი, 12:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. #1)
დასწრება თავისუფალია.

ეკონომიკისა და ბიზნესის ინსტიტუტის კვლევის შედეგების პრეზენტაცია
2016-07-28 16:00
28 ივლისს, 16:00 საათზე, ილიას სახელმწიფო უნივერსიტეტის E207 აუდიტორიაში, გაიმართება ილიას სახელმწიფო უნივერსიტეტის ეკონომიკისა და ბიზნესის ინსტიტუტის კვლევის შედეგების პრეზენტაცია. კვლევა, სახელწოდებით „მომავლის სოფელი – კონკურენტუნარიანობის ამაღლება ტურიზმისა და მცირე ბიზნესის ხელშეწყობით (სოფელი საწირე, საქართველო)“ – წარმოადგენს მცდელობას, თანამედროვე თეორიული ხედვები შეჯერებული იქნეს ქართული სოფლის განვითარების სტრატეგიასთან კონკრეტული ქართული სოფლის მაგალითზე. კვლევა ფოკუსირებულია სოფლის განვითარების პროცესში ისეთი უნივერსალური მიდგომების გამოყენებაზე, როგორებიცაა ტურიზმისა და მცირე ბიზნესის გააქტიურება ადგილობრივ ეკონომიკაში. კვლევის პროცესში განსაკუთრებული ყურადღება დაეთმო სოციალური კაპიტალის როლსა და მნიშვნელობას.
გარდა თეორიული ნაწილისა, კვლევისას მნიშვნელოვანი ადგილი დაეთმო პროექტის პრაქტიკული განზომილების – საინვესტიციო მოდელის შემუშავებასაც, კერძოდ, თავისუფალი უნივერსიტეტის ბიზნესის სკოლის სტუდენტებმა შეისწავლეს საწირეს (ტყიბულის მუნიციპლიტეტი, იმერეთის რეგიონი) ბიზნესპოტენციალი და მოამზადეს 24 ბიზნესგეგმა ტურიზმის, სოფლის მეურნეობის პირველადი და გადამამუშავებელი საქმიანობის, წარმოების, მომსახურებისა და ვაჭრობის სფეროებში.
პრეზენტაციის დღის წესრიგი და კვლევის შესახებ ვრცლად იხილეთ თანდართულ ფაილებში.
დრო: 28 ივლისი, 16:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

ილიაუნის სახვითი და გამოყენებითი ხელოვნების მიმართულების კურსდამთავრებულთა სადიპლომო პროექტების გამოფენა
2016-07-27 14:00
27 ივლისს, 14:00 საათზე, ილიას სახელმწიფო უნივერსიტეტის E 207 აუდიტორიაში იხსნება ამავე უნივერსიტეტის სახვითი და გამოყენებითი ხელოვნების მიმართულების საბაკალავრო პროგრამის პირველ კურსდამთავრებულთა სადიპლომო პროექტების გამოფენა.
2016 წლის კურსდამთავრებულებმა შეასრულეს სადიპლომო პროექტები „დრო“ და „მითოსი“. თითოეულ პროექტში სხვადასხვა მოდულის კურსდამთავრებულებია გაერთიანებული. შედეგად მივიღეთ სხვადასხვა მასალითა და ტექნიკით შესრულებული მრავალდარგობრივი ნამუშევრები, რომელთაც ერთიანი კონცეფცია აერთიანებს.
ილიას სახელმწიფო უნივერსიტეტის სახვითი და გამოყენებითი ხელოვნების პროგრამის სადიპლომო პროექტების დაცვის კონცეფცია უპრეცედენტოა ევროპულ და პოსტსაბჭოთა საგანმანათლებლო სივრცეში. სახელდობრ, სხვადასხვა დარგობრივი მოდულის წარმომადგენლები ერთიანდებიან ჯგუფებად, ირჩევენ პროექტის თემას, მუშაობენ კონცეფციაზე და დიპლომის ხელმძღვანელების ზედამხედველობით ქმნიან ამ კონცეფციის შესაბამის ერთობლივ პროექტს. ასეთი გაერთიანება ხელს უწყობს სხვადასხვა სახელოვნებო დარგის წარმომადგენელთა ურთიერთთანამშრომლობას, ავითარებს გუნდური მუშაობის, სხვათა იდეების გაზიარების, კრიტიკისა და თვითკრიტიკის უნარებს. ამასთან ერთობლივ პროექტზე მუშაობა უკეთ წარმოაჩენს თითოეული დიპლომანტის ინდივიდუალურ დარგობრივ და კრეატიულ უნარებს.
დრო: 27 ივლისი, 14:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5) ილიას სახელმწიფო უნივერსიტეტი
დასწრება თავისუფალია.

პროფესორ ჯორჯ ჯეფერსონის საჯარო ლექცია განათლების თემაზე
2016-07-26 11:00
26 ივლისს, 11:00 საათზე, ილიას სახელმწიფო უნივერსიტეტის G106 აუდიტორიაში ჩრდილოეთ ტეხასის უნივერსიტეტის (აშშ) პროფესორი და მწვრთნელი განათლების მიმართულებით, ჯორჯ ჯეფერსონი, წაიკითხავს საჯარო ლექციას განათლების თემაზე, კერძოდ, ლექცია შეეხება ისეთ აქტუალურ საკითხებს, როგორებიცაა: სწავლების ფილოსოფია, ეფექტური პრეზენტაცია, სტუდენტების შეფასება და აკადემიური პერსონალის თვითშეფასება, შედეგზე ორიენტირებული სწავლება, სკოლების ეფექტიანობის შეფასება და სხვ. საჯარო ლექცია ჩატარდება მასტერკლასების სერიის ფარგლებში, რომელსაც პროფესორი ჯორჯ ჯეფერსონი მართავს საქართველოს სხვადასხვა უნივერსიტეტში და რომელიც მიზნად ისახავს განათლების მიმართულების პროფესორების, სამაგისტრო და სადოქტორო საფეხურის სტუდენტების პროფესიულ განვითარებას.
პროფესორი ჯორჯ ჯეფერსონის შესახებ დეტალურად იხილეთ თანდართულ ფაილში.
დრო: 26 ივლისი, 11:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: პოეზია და ანგელოსების სამყარო
2016-07-20 19:00
20 ივლისს, ოთხშაბათს, 19:00 საათზე, ილიას სახელმწიფო უნივერსიტეტის E207 აუდიტორიაში, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „პოეზია და ანგელოსების სამყარო“.
მომხსენებელი განიხილავს შემდეგ თემებს: ძველი ბერძენი მუზები; პოეტური ინსპირაციების მოზაიკა; ინსპირაცია და შინაგანი სმენა; ანგელოსები და მათი იერარქიები დიონისე არეოპეგელის მიხედვით; ანგელოსებრივი და პოეტური; ანგელოსები რუსთაველთან, გალაკტიონთან, რილკესთან, პუშკინთან, ბლეიკთან.
დრო: 20 ივლისი, 19:00 საათი
ადგილმდებარეობა: E207 აუდიტორია (ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

მეორე დიალოგი სოკრატეს მეთოდით: მედიის თავისუფლება და „რუსთავი 2“-ის სასამართლო პროცესი
2016-07-18 19:00
2016 წლის 18 ივლისს, 19:00 საათზე, ღიას ცის ქვეშ, პარკში „მზიური“, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება, აღმოსავლეთ-დასავლეთის მართვის ინსტიტუტის პროგრამასთან – „კანონის უზენაესობის მხარდაჭერა საქართველოში“ (PROLoG) – თანამშრომლობით, მართავს მეორე დიალოგს სოკრატეს მეთოდით: „მედიის თავისუფლება და „რუსთავი 2-ის“ სასამართლო პროცესი“.
დიალოგში მონაწილეობას მიიღებენ ქიბარ ხალვაშის ადვოკატი პაატა სალია, საქართველოს ახალგაზრდა იურისტთა ასოციაციის საკონსტიტუციო სამართალწარმოების იურისტი გიორგი გოცირიძე და ილიას სახელმწიფო უნივერსიტეტის სამართლის სკოლის სტუდენტები.
პირველი დიალოგი გაიმართა „რუსთვი2“-ის გენერალური დირექტორის, ნიკა გვარამიასა და ადვოკატ დიმიტრი საძაგლიშვილის მონაწილეობით.
დიალოგის მიზანია არა მხოლოდ „რუსთავი 2“-ის საქმის სამართლებრივი განხილვა, არამედ იმ სერიოზული გავლენის შეფასება, რაც ამ დავას აქვს მედიის თავისუფლებაზე საქართველოში.
დიალოგს გაუძღვება ილიას სახელმწიფო უნივერსიტეტის სამართლის სკოლის ასოცირებული პროფესორი, ადამიანის უფლებათა მიმართულების ხელმძღვანელი თამარ გურჩიანი.
რა არის დიალოგი სოკრატეს მეთოდით
დიალოგი სოკრატეს მეთოდით სამართლის სწავლების ცნობილი მეთოდია. ტრადიციული სწავლების გამოცდილებისგან განსხვავებით, დიალოგში ყველა მხარე მონაწილეობს და სტუდენტები კითხვებს უსვამენ როგორც მასწავლებლებს, ასევე ერთმანეთს. სოკრატისეული დიალოგის მეთოდი ეფუძნება იმ დაშვებას, რომ აზროვნება წინ მიჰყავს კითხვებს და არა პასუხებს. სწორედ კითხვები გვაიძულებს, დავინახოთ საკითხების სიღრმე და კომპლექსურობა და შესაბამისად, გვეხმარება სრულფასოვანი დასკვნების გამოტანაში. არსებობს სოკრატისეული დიალოგის სხვადასხვა ტიპი. კრიტიკული აზროვნების მეთოდის მეშვეობით დასმული კითხვები ამოწმებს მონაწილეთა ღირებულებებს, პრინციპებს და რწმენის საფუძვლებს და ქმნის ე.წ. „პროდუქტიულ დისკომფორტს.“ კრიტიკული აზროვნების მეთოდით დიალოგი გვეხმარება იმ ადამიანური კონტექსტის ანალიზში, რომელშიც აზრები წარმოიშობა და, შესაბამისად, გამოიყენება არა მხოლოდ ფაქტების დასადგენად, არამედ საკითხის სირთულის, კომპლექსურობისა და გაურკვევლობის გამოსავლენად.
ღონისძიების სრული განრიგი იხილეთ თანდართულ ფაილში.
დრო: 18 ივლისი, 19:00 საათი
ადგილმდებარეობა: პარკი „მზიური“
დასწრება თავისუფალია.

ილიაუნის 2016 წლის ბაკალავრებისა და მაგისტრების გამოსაშვები ცერემონია
2016-07-16 19:00
16 ივლისს, 19:00 საათზე, გიწვევთ ილიას სახელმწიფო უნივერსიტეტის 2016 წლის ბაკალავრების და მაგისტრების გამოსაშვებ ცერემონიაზე. ცერემონია გაიმართება ლისის ტბის მიმდებარე ტერიტორიაზე ილიაუნის დაბადების დღის (იხ. დეტალური განრიგი) ფარგლებში.
ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი, გიგა ზედანია.
ტრადიციულად, წელსაც ჩავატარეთ კონკურსი და გამარჯვებული კურსდამთავრებული გამოსაშვებ ცერემონიაზე სიტყვით გამოვა.
ღონისძიების ოფიციალური ნაწილი კურსდამთავრებულებისთვის ყველაზე დასამახსოვრებელი რიტუალით – ქუდების ცაში აყრით დასრულდება, შემდეგ კი გაიმართება კონცერტი, რომელშიც მონაწილეობას მიიღებენ ჯგუფები:The BearFox და Green Room.
დრო: 16 ივლისი, 19:00 საათი
ადგილმდებარეობა: ლისის ტბა (იხილეთ რუკა)

ილიაუნი 10 წლისაა - საჯარო დისკუსია თემაზე: უნივერსიტეტის იდეა
2016-07-16 16:30
16 ივლისს, 16:30-დან 17:30 საათამდე, ლისის ტბაზე, ილიაუნის დაბადების დღის ფარგლებში, გაიმართება საჯარო დისკუსია თემაზე: უნივერსიტეტის იდეა.
მოხსენებებით გამოვლენ ილიაუნის პროფესორები: ლევან გიგინეიშვილი, ნინო დობორჯგინიძე, გიგა ზედანია, ნოდარ ლადარია, გიორგი მაისურაძე, სერგო რატიანი, ნინო ფირცხალავა და ემზარ ჯგერენაია.
დრო: 16:30-17:30 საათი
ადგილმდებარეობა: ლისის ტბა (იხილეთ რუკა)
დასწრება თავისუფალია

ილიაუნი 10 წლისაა - ილიაუნის თეატრის საბავშვო სპექტაკლი
2016-07-16 14:00
16 ივლისს, 14:00 საათზე, ილიაუნის დაბადების დღეზე – ილიაუნის 10 წლისაა , ლისის ტბაზე, ღია ცის ქვეშ ილიაუნის თეატრი გამართავს საბავშვო სპექტაკლს – „ბაბუას გზავნილი“.
სპექტაკლი სკოლის მოსწავლე ბიჭზეა, ოთოზე, რომელსაც ყველაფერი ეზარება: წიგნის კითხვაც, საკუთარი ოთახის დალაგებაც… მხოლოდ კომპიუტერული თამაშები იზიდავს. ერთხელაც, ბიჭს ბაბუა ესიზმრება, შენზე გაბრაზებული ვარო, საყვედურობს და ზღაპრის პერსონაჟებს აცნობს – წითელქუდა, პეპი გრძელიწინდა, ალადინი და მგელიც კი სხვადასხვა ქვეყნის ზღაპრებიდან იმისთვის ჩამოვიდნენ, რომ ოთოს კითხვა შეაყვარონ.
ნანა კაკაბაძის პიესა რეჟისორმა რუსუდან კობიაშვილმა დადგა ილიაუნის თეატრალური ხელოვნების პროგრამის სტუდენტების მონაწილეობით.
დრო: 16 ივლისი, 14:00 საათი
ადგილმდებარეობა: ლისის ტბის მიმდებარე ტერიტორია (იხ. რუკა)

ილიაუნის დაბადების დღე ლისის ტბაზე
2016-07-16 14:00
ილიაუნი 10 წლის იუბილეს 16 ივლისს ლისის ტბაზე აღნიშნავს. გვეწვიეთ საინტერესო და მრავალფეროვან ღონისძიებაზე მეგობრებთან და ოჯახის წევრებთან ერთად.
14:00-14:15 გახსნა
14:15-18:30 შემეცნებით-გასართობი პროგრამა
14:15-15:15 ილიაუნის თეატრის სპექტაკლი ბავშვებისთვის
15:15-18:15 ანიმატორების პროგრამა ბავშვებისთვის
14:15-18:30 სახალისო ინჟინერია
14:15-18:30 სახალისო მეცნიერება
14:15-18:30 FabLab ზონა
14:15-18:30 GameLab ზონა
14:15-18:30 ასტროზონა (ტელესკოპები, გამოფენა)
14:15-18:30 სახალისო არქეოლოგია
14:00-18:00 უნიმარკეტი #მარიკარგადიქნება
15:30-16:30 რეზო კიკნაძე / კონსილია
16:30-17:30 „ლიგამუსის“ ზონა: საჯარო დისკუსია თემაზე: უნივერსიტეტის იდეა
17:30-18 :30 შოთა ადამაშვილი და WINDSHILD
19:00-20:00 კურსდამთავრებულთა გამოსაშვები ცერემონია
20:00-21:30 The BearFox
21:30-23:00 Green Room
ღონისძიებაზე დაგხვდებათ საპიკნიკე ზონა; საბავშვო ზონა, სადაც ანიმატორები იზრუნებენ თქვენი პატარების გართობაზე; ილიაუნის მკვლევრები და სტუდენტები სახალისო მეცნიერების ზონაში საინტერესო ექპერიმენტებს ჩაატარებენ; „ლიგამუსის“ ზონაში მოისმენთ საინტერესო მოხსენებებს; თამაშების ზონაში კი ჩაერთვებით სხვადასხვა ტიპის შეჯიბრებაში. დაბადების დღეზე გელით სასიამოვნო მუსიკა და განწყობა მთელი დღის განმავლობაში.
გელოდებით.
#ილიაუნი10წლისაა

უნიმარკეტი "მარიკარგადიქნება"
2016-07-16 14:00
ილიას სახელმწიფო უნივერსიტეტის ადამიანური რესურსების მართვის მენეჯერს, 32 წლის მარი ბურდულს დაუდგინდა ქოროიდალური მალიგნანტური მელანომა. მას სასწრაფოდ ესაჭიროება მკურნალობის კურსი ძვირადღირებული პრეპარატებით, რათა დაავადებამ პროგრესირება შეწყვიტოს. მარის სამი მცირეწლოვანი შვილი ჰყავს – ტყუპები ნიკა, გეგი და სანდრო.
16 ივლისს, ილიაუნის დაბადების დღეზე – ილიაუნის 10 წლისაა – ვგეგმავთ უნიმარკეტის #მარიკარგადიქნება ჩატარებას. შემოსული თანხა სრულად მოხმარდება მარის მკურნალობას.
უნიმარკეტში #მარიკარგადიქნება მონაწილეობის მიღება შეუძლია ნებისმიერ ადამიანს, რომელსაც სურვილი აქვს, დაგვეხმაროს მარის გამოჯანმრთელებაში. გასაყიდ ნივთებს გამოიტანენ როგორც ილიაუნის ლექტორები, ადმინისტრაცია და სტუდენტები, ასევე, სხვა დაინტერესებული ადამიანები.
იმისთვის, რომ სივრცე შესაბამისად მოეწყოს და სათანადოდ განისაზღვროს ყველას ადგილი საჭიროებების გათვალისწინებით, გთხოვთ, შეავსოთ მარტივი, რამდენიმეველიანი სარეგისტრაციო ფორმა.
რეგისტრაციის ბოლო ვადა: 12 ივლისი
ადგილმდებარეობა: ლისის ტბის მიმდებარე ტერიტორია (იხ. რუკა)
დრო: 16 ივლისი, 14:00-19:00 საათი
საკონტაქტო ინფორმაცია:
pr@iliauni.edu.ge

ილიაუნი 10 წლისაა - საერთაშორისო კონფერენცია: „შეზღუდული შესაძლებლობა, შესაძლებლობის საზღვრები, რის გაკეთება შეგვიძლია ჩვენ კრიზისში მყოფ და შეზღუდული შესაძლებლობის მქონე პირებთან თანამშრომლობის პროცესში
2016-07-15 10:00
15 ივლისს, პარასკევს, 10 საათზე, ილიას სახელმწიფო უნივერსიტეტის G106 აუდიტორიაში, ღონისძიებების – ილიაუნი 10 წლისაა – ფარგლებში, ჩატარდება საერთაშორისო კონფერენცია თემაზე: „შეზღუდული შესაძლებლობა, შესაძლებლობის საზღვრები, რის გაკეთება შეგვიძლია ჩვენ კრიზისში მყოფ და შეზღუდული შესაძლებლობის მქონე პირებთან თანამშრომლობის პროცესში“. კონფერენცია გაიმართება ილიას სახელმწიფო უნივერსიტეტის, საქართველოში ავადმყოფთა მომსახურე სასულიერო პირთა ორდენის (კამილიელების) ფილიალის და საქართველოს ჯგუფური ფსიქოთერაპიის ასოციაციის ერთობლივი ინიციატივით. კონფერენცია მიეძღვნება ილია სახელმწიფო უნივერსიტეტის მე-10 წლისთავს და კამილიელთა ინიციატივით გამართულ ფესტივალს. კონფერენციაზე მოხსენებებით წარდგებიან როგორც ქართველი, ისე უცხოელი სპეციალისტები.
დრო: 15 ივლისი, 10 საათი
ადგილმდებარეობა: G106 აუდიტორია (გ. წერეთლის ქ. #1) ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: ლოცვა პოეზიაში
2016-07-13 19:00
13 ივლისს, ოთხშაბათს, 19:00 საათზე, ილიას სახელმწიფო უნივერსიტეტის E207 აუდიტორიაში, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი წაიკითხავს საჯარო ლექციას: „ლოცვა პოეზიაში“.
მომხსენებელი განიხილავს შემდეგ თემებს: ლოცვის არსი; ენა და აზროვნება; სიტყვები და საგნები, მათი ურთერთმიმართება; ადამიანი როგორც საგნების სახელმდებელი; „მამაო ჩვენოს“ სტრუქტურა; მაცხოვრის ლოცვა; „ავთანდილის ლოცვა და ანდერძი“; ილიას „ლოცვა“; გალაკტიონ ტაბიძის „მზეო თიბათვისა“; ანგელუს სილიზიელი და ტერენტი გრანელი.
დრო: 13 ივლისი, 19:00 საათი
ადგილმდებარეობა: E207 აუდიტორია (ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

ილიაუნის განათლების სკოლის სამაგისტრო ნაშრომების საჯარო დაცვა
2016-07-13 10:00
13-14 ივლისს, 10:00 საათიდან, ილიას სახელმწიფო უნივერსიტეტში გაიმართება ამავე უნივერსიტეტის განათლების სკოლის საბაზო და საშუალო სკოლის საგნის/საგნობრივი ჯგუფის მასწავლებლის მომზადების, განათლების ადმინისტრირებისა და სპეციალური განათლების პროგრამების სამაგისტრო ნაშრომების საჯარო დაცვა.
სამაგისტრო ნაშრომების დაცვის პლენარული სესია გაიმართება 13 ივლისს, 10:00-დან 13:00 საათამდე ილიას სახელმწიფო უნივერსიტეტის G 106 აუდიტორიაში (გ. წერეთლის ქ. N1. ყოფილი ენციკლოპედიის შენობა)
სამაგისტრო ნაშრომების დაცვის სრული განრიგი იხილეთ თანდართულ ფაილში.

საქართველოს დამოუკიდებლობის 25 წელი: მიღწევები და დაუსრულებელი პროექტები - კონფერენცია და კრებულის პრეზენტაცია
2016-07-12 11:00
12 ივლისს, 11:00 საათზე, ილიას სახელმწიფო უნივერსიტეტის E 207 აუდიტორიაში, ღონისძიებების – “ილიაუნი 10 წლისაა” – ფარგლებში გაიმართება კონფერენცია თემაზე: “საქართველოს დამოუკიდებლობის 25 წელი: მიღწევები და დაუსრულებელი პროექტები”. კონფერენციის ფარგლებში, შედგება ამავე სახელწოდების კრებულის პრეზენტაცია. კრებულში, რომელიც გამოიცა ილიას სახელმწიფო უნივერსიტეტისა და კონრად ადენაუერის ფონდის ერთობლივი ძალისხმევით, შესულია ილიას სახელმწიფო უნივერსიტეტის, თბილისის სახელმწიფო უნივერსიტეტის, ოქსფორდის უნივერსიტეტის, ბერლინის თავისუფალი უნივერსიტეტისა და უპსალას უნივერსიტეტის პროფესორთა სტატიები. ავტორები მოხსენებების ფორმატში თავად გააცნობენ აუდიტორიას საკუთარი ნაშრომების ძირითად მიგნებებს.
დაახლოებით მეოთხედი საუკუნის წინ საქართველომ დამოუკიდებლობა გამოაცხადა და დაიწყო სახელმწიფოს მშენებლობის რთული პროცესი. სასტარტო პოზიცია არახელსაყრელი იყო – სამოქალაქო ომების, პოლიტიკური და ეკონომიკური სისტემების მოშლის პირობებში ბევრს არ სჯეროდა საქართველოს სახელმწიფოს სიცოცხლისუნარიანობის. დღეს, ოცდახუთი წლის შემდეგ, საქართველო კვლავ დგას მრავალი გამოწვევის წინაშე. საბოლოო ჯამში, ბალანსი მაინც დადებითია: საქართველო დღეს არის შემდგარი სახელმწიფო საკმაოდ გამართული ინსტიტუტებით, აქტიური სამოქალაქო საზოგადოებით, ეკონომიკის ზრდითა და მჭიდრო საგარეო კავშირებით რიგ საერთაშორისო აქტორებთან, ევროკავშირისა და ნატოს ჩათვლით. როგორ იქნა მიღწეული პროგრესი და რა არის ჯერ კიდევ გასაკეთებელი? წინამდებარე გამოცემა ეძღვნება საქართველოს 25 წლის ისტორიას. იგი ეხება იმ ამოცანებს, რომლებიც საქართველოს სახელმწიფოს წინაშე იდგა დასაწყისში და, ასევე, განვლილ გზას დღემდე. კრებულში შესული ექვსი თავის ავტორი მიმოიხილავს, თუ როგორ გაუმკლავდა საქართველო ერის, სახელმწიფოსა და დემოკრატიის შენებას, ასევე, როგორც განვითარდა სამოქალაქო საზოგადოება და ეკონომიკა ქვეყანაში, როგორ იპოვა თავისი როლი და ადგილი საქართველომ ცივი ომის შემდგომ ახალ საერთაშორისო სისტემაში. მიუხედავად იმისა, რომ კრებული თავისი ფორმით ეფუძნება აკადემიურ კვლევას, იგი სასარგებლო საკითხავია ყველა დაინტერესებული პირისათვის.
კონფერენციის სრული პროგრამა იხილეთ თანდართულ ფაილში.
დრო: 12 ივლისი, 11:00 საათი
ადგილმდებარეობა: E 207 აუდიტორია (ქ. ჩოლოყაშვილის ქ. #3/5), ილიას სახელმწიფო უნივერსიტეტი

სამეცნიერო კონფერენცია ილიაუნის სოციალური მეცნიერებების მიმართულების სტუდენტებისთვის
2016-07-11 11:00
2016 წლის 11 ივლისს, 11:00 საათზე, ილიას სახელმწიფო უნივერსიტეტის E 207 აუდიტორიაში ჩატარდება სამეცნიერო კონფერენცია, რომელშიც მონაწილეობის მიღება შეეძლებათ ილიას სახელმწიფო უნივერსიტეტის მეცნიერებათა და ხელოვნების ფაკულტეტის სოციალური მეცნიერებების მიმართულების საბაკალავრო (მე-3 და მე-4 წელი) და სამაგისტრო პროგრამების სტუდენტებს.
მიზანი
კონფერენციის მიზანია თანამედროვე საზოგადოებასა და აკადემიურ წრეებში აქტუალური საკითხების მეცნიერული ანალიზი, სტუდენტებსა და აკადემიურ პერსონალს შორის ცოდნის და გამოცდილების გაზიარება.
მონაწილეობის პირობები
სამეცნიერო კონფერენციაზე სტუდენტებმა უნდა წარადგინონ მათ მიერ მომზადებული სამეცნიერო ნაშრომი, კვლევითი პროექტი, საბაკალავრო თემა ან სამაგისტრო თემა. საკონფერენციო მოხსენებების თემატიკა შეზღუდული არ არის. თითოეული მოხსენების პრეზენტაციისათვის გათვალისწინებული იქნება 10 წუთი.
კონფერენციის ყველა მონაწილეს გადაეცემა სერტიფიკატი. საუკეთესო მოხსნებათა ავტორები დაჯილდოვდებიან სამახსოვრო პრიზებით.
კონფერენციაში მონაწილეობის მისაღებად სტუდენტებმა მოხსენების აბსტრაქტი (მაქსიმუმ 250 სიტყვა, სახელის, გვარის, ფაკულტეტისა და კურსის მითითებით) უნდა გაგზავნონ შემდეგ ელექტრონულ მისამართზე: sopiko.zviadadze@iliauni.edu.ge
აბსტრაქტის წარდგენის ბოლო ვადა: 29 ივნისი
მოხსენების შეფასების კრიტერიუმები
სტუდენტური მოხსენებები შეფასდება შემდეგი კრიტერიუმების მიხედვით:

დარგობრივი ცოდნა;
არგუმენტირებისა და ანალიტიკური მსჯელობის უნარი.

საკონტაქტო ინფორმაცია
ელფოსტა: sopiko.zviadadze@iliauni.edu.ge
კონფერენციის დრო: 11 ივლისი, 11:00 საათი
ადგილმდებარეობა: E 207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
